Súradnice: 42°8′51″S 24°44′58″V﻿ / ﻿42,14750°S 24,74944°V﻿ / 42.14750; 24.74944

**Danovov dom** (bulh. Дановата къща – *Danovata kăšta*) je meštiansky dom z polovice 19. storočia, nachádzajúci sa v centrálnej časti mesta Plovdiv v Plovdivskej oblasti v južnom Bulharsku.

Iné názvy
---------

Budova je známa aj pod názvami **Dom Christa G. Danova** (bulh. Къща на Христо Г. Данов – *Kăšta na Christo G. Danov*), prípadne (bulh. Домът на Христо Г. Данов – *Domăt na Christo G. Danov*), **Dom-múzeum „Christo G. Danov"** (bulh. Къща-музей „Христо Г. Данов" – *Kăšta-muzej „Christo G. Danov"*), alebo **Múzeum vydávania kníh** (bulh. Музей на книгоиздаването – *Muzej na knigoizdavaneto*).

Lokalita
--------

Danovov dom leží v centrálnej časti mesta Plovdiv v hraniciach architektonicko-historickej rezervácie Starý Plovdiv na úpätí tzv. Trojpahorčia v skalnatej časti pahorku Taksim tepe oproti katedrále Zosnutia Bohorodičky na ulici „Mitropolit Pajsij" (bulh. улица „Митрополит Пайсий") č. 2.

Dejiny a súčasnosť
------------------

Budova bola postavená v 50. rokoch 19. storočia. V roku 1860 dom kúpil prvý bulharský vydavateľ kníh a zakladateľ organizovaného vydávania bulharských kníh Christo G. Danov a žil v ňom až do svojej smrti v roku 1911.

V roku 1975 bola v budove otvorená stála expozícia plovdivského Regionálneho historického múzea, venovaná vydávaniu kníh v Bulharsku v druhej polovici 19. a na začiatku 20. storočia.

Charakteristika
---------------

Budova je charakteristickým exemplárom bulharskej obrodeneckej architektúry. Je typickým predstaviteľom symetrického domu plovdivského typu.

### Exteriér

Dom je postavený na plošine vo vrcholovej časti strmej skaly v úpätí pahorku Taksim tepe. Rozprestiera sa v priestornom dvore, z ktorého sa vďaka polohe na skalnej plošine otvárajú výhľady na mesto. Jedna zo stien domu je pokračovaním pevnostnej steny z obdobia antiky, ktorá bola postavená v skalách pahorku.

Dom je jednoposchodový. Pred vchodom do budovy sa nachádza štvorstĺpový portikus so štítovým frontónom. Steny budovy ako aj frontón na portiku pred vchodom sú zdobené freskami. Použité motívy sú ozdobné medailóny, rastlinné motívy a rôzne línie.

V dvore sa okrem samotného Danovovho domu nachádza ešte niekoľko menších hospodárskych budov.

### Interiér

Centrálnu časť interiéru tvorí priestorný salón okolo ktorého je symetricky rozložených šesť izieb.

Steny v interiéri sú taktiež zdobené rôznymi freskami. Medzi motívy patria napríklad, rôzne druhy ozdobných medailónov, geometrické tvary, rastlinné motívy, ako aj portréty antických gréckych fizozófov. Stropy sú zdobené drevorezbou ako aj maľbou. Vyniká z nich umeleckým prevedením predovšetkým strop v salóne, ktorého centrálnym motívom je rozmerná drevorezba predstavujúca Slnko obkolesené rôznými portrétmi.

Expozícia „Vydávanie kníh v Bulharsku v druhej polovici 19. a na začiatku 20. storočia"
---------------------------------------------------------------------------------------

V budove sa nachádza múzejná expozícia „Vydávanie kníh v Bulharsku v druhej polovici 19. a na začiatku 20. storočia" (bulh. „Книгоиздаване в България през втората половина на 19 и началото на 20 век" – *„Knigoizdavane v Bălgarija prez vtorata polovina na 19 i načaloto na 20 vek"*). Patrí pod plovdivské Regionálne historické múzeum.

Na účely expozície sa využíva celkovo päť izieb. 

Tri izby sú venované samotnej expozícii predstavujúcej predovšetkým:

* úlohu Plovdivu ako centra bulharskej osvety a kultúry v druhej polovici 19. a na začiatku 20. storočia.
* život a dielo Christa G. Danova.
* dielo a činnosť ďalších obrodeneckých bulharských priekopníkov vydávania kníh v Bulharsku, napríklad Danovov súčasník Dragan Mančov.

Štvrtá izba predstavuje repliku kníhkupectva, ktoré bolo súčasťou Danovovho vydavateľstva. Piata izba bola upravená aby, predstavovala repliku bulharskej školskej triedy z obdobia prelomu 19. a 20. storočia.

Medzi exponáty múzea patria okrem iného rôzne exempláre kníh vydaných a vytlačených v obdodeneckom období, dobové učebné pomôcky ako aj súkromné predmety a korešpondencia Christa G. Danova, ako aj jeho vydavateľstva.

Štatút a dôvod pamiatkovej ochrany
----------------------------------

Kategória: kultúrna pamiatka národného významu

Budova bola vyhlásená za kultúrnu pamiatku v Štátnom vestníku č.43 z roku 1971, pričom ako dôvod ochrany bola uvedená historická hodnota budovy. Štatút bol obnovený v Štátnom vestníku č.4 z roku 1995, pričom ako dôvod ochrany pribudla historickej hodnote aj architektonicko-umelecká hodnota budovy. Názov budovy ako je uvedený na zozname kultúrnych pamiatok národného významu je *Kăšta na Christo G. Danov* (bulh. Къща на Христо Г. Данов, doslova *Dom Christa G. Danova*).

Galéria
-------

* pohľad na dom z ulice „Săborna"pohľad na dom z ulice „Săborna"
* pohľad na dom od jednej z hospodárskych budov v dvorepohľad na dom od jednej z hospodárskych budov v dvore
* pohľad na budovu zo západupohľad na budovu zo západu
* celkový pohľad na západnú fasáducelkový pohľad na západnú fasádu
* pohľad na západnú fasádupohľad na západnú fasádu
* pohľad na južnú fasádu budovypohľad na južnú fasádu budovy
* celkový pohľad na severnú fasádu budovy, ktorá nadvädzuje na antickú pevnostnú stenucelkový pohľad na severnú fasádu budovy, ktorá nadvädzuje na antickú pevnostnú stenu
* pohľad na portikus s frontónompohľad na portikus s frontónom
* detail zo západnej fasádydetail zo západnej fasády
* detail zo západnej fasádydetail zo západnej fasády
* vo dvore Danovovho domu – v strede samotný dom, na ľavej strane jedna z hospodárskych budovvo dvore Danovovho domu – v strede samotný dom, na ľavej strane jedna z hospodárskych budov

Referencie
----------

1. 1 2 3 4 5 6 7 8 9 10 11 12 13 14 15 16  RAJČEVSKI, Georgi. Plovdivska enciklopedija – šesto preraboteno i dopălneno izdanie. Plovdiv : Izdatelska kăšta „Glas". 2017. 474 s. ISBN 9789544915537. S. 113 – 114. (po bulharsky)
2. 1 2 3 4 5 6 7  MATEEV, Matej. Plovdiv – Stolicata na bălgarskija barok. Plovdiv : Nacionalna akademija na architekturata. 2003. 728 s. ISBN 9789549103816. S. 269 – 271. (po bulharsky)
3. 1 2 3 4   *Данова къща* [online]. plovdivbg.info, [cit. 2022-08-25]. Dostupné online.
4. 1 2 3 4 5 6 7 8 9 10 11 12 13  TOTEV, Božidar. Enciklopedija na Plovdiv. Sofia : Božidar Totev/Bulged OOD. 2017. 608 s. ISBN 9786191881383. S. 161 – 162. (po bulharsky)
5. 1 2 3 4 5 6 7 8 9 10 11 12 13 14 15  PIŽEV, Aleksandăr. Starijat Plovdiv. Varna : Izdatelstvo "Slavena". 48 s. ISBN 9545793368. S. 31 – 32. (po bulharsky)
6. 1 2 3   mc.government.bg, [cit. 2022-08-20]. Dostupné online.
7. 1 2 3 4   *Lost in Plovdiv* [online]. lostinplovdiv.com, [cit. 2022-08-25]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Danovov dom**